Dié wat oefen, minder siek weens Covid-19 – studie‘n Gesondheidswerker sien om na ‘n Covid-19-pasiënt. (Photo by MIGUEL RIOPA / AFP) Nuwe navorsing wys dat gereelde oefening die voorkoms van erge Covid-19-simptome aansienlik verminder en selfs sterftes kan verhoed. Die navorsing is deur Discovery Vitality in samewerking met die Witwatersrand‑sport‑ en gesondheidsnavorsingsgroep gedoen en is in die Britse joernaal vir sportsmedikasie gepubliseer. Die studie is gedoen deur Discovery Vitality-lede wat met Covid-19 gediagnoseer is, se fisieke aktiwiteite te ontleed. Dit het bevind dat lede wat selfs net tot ’n mate aktief is, minder ernstig siek word aan Covid-19, as dié wat glad nie aktief is nie. Dit geld selfs vir diegene wat diabetes, hipertensie en chroniese renale wanfunksie onder lede het. Luidens die studie se bevindings het lede wat die hoogste vlak van fisieke aktiwiteit beoefen (meer as 150 minute van matige fisieke aktiwiteit per week) ŉ 34% kleiner kans om weens Covid-19 in die hospitaal opgeneem te word. Indien hulle wel opgeneem word, het hulle ŉ 41% kleiner kans om in ŉ hoësorgeenheid opgeneem te word en ŉ 42% kleiner kans om weens Covid-19-verwante oorsake te sterf as mense wat geen oefening doen nie. “Selfs pasiënte wat minder aktief is (tussen 60 en 149 minute van matige fisieke aktiwiteit ŉ week), het ŉ 13% kleiner kans op hospitalisasie, ŉ 20% kleiner kans om in ŉ hoësorgeenheid opgeneem te word en 21% kleiner kans om weens die virus dood te gaan,” lui die bevindings. Dinesh Govender, uitvoerende hoof van Vitality SA, sê die tydperk van algehele afsondering wat in die eerste paar maande van die pandemie ingestel is, was ŉ tweesnydende swaard, aangesien dit die verspreiding van die virus bekamp het, maar ook tot gevolg gehad het dat mense aansienlik minder aktief was. “In die maande onmiddellik ná die instelling van die afsonderingstydperk, het Vitality ŉ afname van 49% gesien in lede wat punte vir fisieke aktiwiteite aangeteken het, in vergelyking met 2019. Soos die afsonderingsregulasies verslap het, het fisieke aktiwiteite wel weer stelselmatig toegeneem.” Hy sê dit bly egter ŉ bekommernis dat mense steeds nie so aktief is soos voor die pandemie nie en dat gereelde oefening saam met ander voorkomende maatreëls teen Covid-19 as bekamping van die virus bevorder moet word.